Broj: 711-I-944-M-202/22-02-17

Zagreb, **19. travnja** 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Tomislava Dundovića, zamjenika gradonačelnika Grada Bakra do 19. svibnja 2021.,** za davanjem mišljenja Povjerenstva, na 168. sjednici, održanoj **19. travnja** 2022., daje sljedeće:

**MIŠLJENJE**

**U odnosu na obveznika Tomislava Dundovića, zamjenika gradonačelnika Grada Bakra do 19. svibnja 2021., vezano za pojedine zabrane, obveze i ograničenja primjenjivale su se odredbe Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI/11) do 25. prosinca 2021., od kada se na njega primjenjuje ZSSI/21 koji je tada stupio na snagu, a kojim su pojedine zabrane, obveze i ograničenja drukčije propisane.**

Obrazloženje

Zahtjev za davanjem mišljenja Povjerenstva podnio je Tomislav Dundović, zamjenik gradonačelnika Grada Bakra do 19. svibnja 2021. U knjigama ulazne pošte Povjerenstva zahtjev je zaprimljen 15. travnja 2022. pod poslovnim brojem 711-U-4195-M-202/22-01-2, povodom kojeg se vodi predmet broj M-202/22.

Člankom 3. stavkom 1. podstavkom 34. ZSSI/21-a propisano je da župani, gradonačelnici, općinski načelnici i njihovi zamjenici obveznici u smislu tog Zakona, stoga je Tomislav Dundović povodom obnašanja dužnosti zamjenika gradonačelnika Grada Bakra obveznik navedenog Zakona.

Uvidom u Registar obveznika koji ustrojava i vodi Povjerenstvo, utvrđeno je da je Tomislav Dundović dužnost zamjenik gradonačelnika Grada Bakra obnašao u dva mandata, 2013. – 2017. te 2017. – 2021., odnosno da je istu obnašao do 19. svibnja 2021.

Člankom 8. stavcima 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je dužnost zamjenika gradonačelnika Grada Bakra obnašao do 20. svibnja 2021. te da se nakon prestanka obnašanja dužnosti zaposlio na poslovima u svojoj struci.

Navodi da je uredno izvršavao sve obveze propisane odredbama ZSSI/11-a za vrijeme i nakon prestanka mandata, ali da je u međuvremenu na snagu stupio ZSSI/21, kojim su drukčije propisane pojedine zabrane, obveze i ograničenja, kao i njihovo trajanje nakon prestanka obnašanja dužnosti.

Slijedom navedenog, traži mišljenje Povjerenstva koji ga od navedenih Zakona obvezuje, kako se ne bi doveo u situaciju zakonske povrede.

Sukladno članku 20. stavku 3. ZSSI/11-a neke zabrane, obveze i ograničenja koja su ga obvezivale tijekom obnašanja dužnosti zamjenika gradonačelnika Grada Bakra također su obvezivale dužnosnika i tijekom razdoblja od 12 mjeseci od prestanka obnašanja navedene dužnosti, odnosno i nakon što više ne obnaša navedenu dužnost, što bi u konketnome slučaju s obzirom da je prestao obnašati dužnost 19. svibnja 2021. bilo do 19. svibnja 2022.

U navedenom razdoblju u kojem su ga još uvijek obvezivale neke odredbe ZSSI/11-a, isti Zakon prestao je važiti 25. prosinca 2021., te je stupio na snagu novi ZSSI/21, kojim su uvjeti primjene pojedinih zabrana, obveza i ograničenja drukčije propisani.

S obzirom da su se na Tomislava Dundovića u razdoblju nakon prestanka obnašanja dužnosti primjenivale odredbe ZSSI/11-a te da je tada stupio na snagu ZSSI/21, obveznik je u pogledu propisanih obveza, zabrana i ograničenja dužan pridržavati se odredbi ZSSI/21-a do isteka razdoblja propisanog tim Zakonom.

Slijedom navedenog Povjerenstvo je dalo mišljenje kao što je navedeno u izreci ovoga akta.

**ZAMJENIK PREDSJEDNICE POVJERENSTVA**

**Davorin Ivanjek, dipl. iur.**

Dostaviti:

1. Obveznik Tomislav Dundović, na adresu prebivališta
2. Objava na internetskoj stranici Povjerenstva
3. Pismohrana